《暗香 绿萼梅》
清代·李良年

春才几日。早数枝开遍，笑他红白。仙径曾逢，萼绿华来记相识。

修竹天寒翠倚，翻认了、暗侵苔色。纵一片、月底难寻，微晕怎消得。

脉脉。清露湿。便静掩帘衣，夜香难隔。吴根旧宅。篱角无言照溪侧。

只有楼边易坠，又何处、短亭风笛。归路杳、但梦绕，铜坑断碧。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。